SISB คาดผลงานไตรมาส 2 โตต่อ ขานรับจำนวนนร.เพิ่ม พร้อมสยายปีกสู่ธุรกิจเกี่ยวเนื่อง
SISB คาดผลงานไตรมาส 2 โตต่อ ขานรับจำนวนนร.เพิ่ม พร้อมสยายปีกสู่ธุรกิจเกี่ยวเนื่อง
SISB คาดผลงานไตรมาส 2 โตต่อ ขานรับจำนวนนร.เพิ่ม พร้อมสยายปีกสู่ธุรกิจเกี่ยวเนื่อง
14 พ.ค. 2562

นายยิว ฮอค โคว ประธานเจ้าหน้าที่บริหาร บริษัท เอสไอเอสบี จำกัด (มหาชน) หรือ SISB เปิดเผยว่า บริษัทคาดแนวโน้มผลการดำเนินงานในไตรมาส 2/62 จะเติบโตกว่าไตรมาส 1/62 เนื่องจากไม่มีการบันทึกค่าใช้จ่ายการปรับปรุงมาตรฐานทางบัญชีจำนวน 10 ล้านบาท เหมือนในไตรมาสแรก ซึ่งถือเป็นค่าใช้จ่ายที่เกิดขึ้นเพียงครั้งเดียว ขณะเดียวกันจำนวนนักเรียนก็น่าจะเพิ่มขึ้นต่อเนื่องในทุกๆ ไตรมาส โดยในปีนี้ยังคงเป้าจำนวนนักเรียนเพิ่มขึ้น 200-250 คน จากปัจจุบันมีจำนวนนักเรียนรวมทั้งสิ้น 2,454 คน และยังมีความสามารถในการรองรับนักเรียนจากทุกสาขารวม 4,175 คน ซึ่งน่าจะรองรับได้อีก 3-5 ปี
ทั้งนี้ บริษัทยังคงเป้ารายได้ปีนี้เติบโต 15-20% จากปีก่อน เป็นไปตามการเพิ่มขึ้นของจำนวนนักเรียน ขณะเดียวกันก็ยังมองหาโอกาสการขยายธุรกิจไปสู่ธุรกิจที่มีความเกี่ยวข้องกับการศึกษา แต่ยังไม่สามารถเปิดเผยได้ในขณะนี้ คาดว่าจะเห็นความชัดเจนได้ในช่วงกลางปี 63 โดยธุรกิจดังกล่าวไม่ใช่โรงเรียน และในประเทศไทยยังไม่มีใครทำมาก่อน แต่มีแล้วในต่างประเทศ ซึ่งหากบริษัทตัดสินใจดำเนินการก็จะช่วยเสริมสร้างการเติบโตในอนาคต
พร้อมกันนี้ บริษัทเตรียมเดินทางไปนำเสนอข้อมูล (โรดโชว์) แก่นักลงทุนต่างประเทศในประเทศสิงคโปร์ ร่วมกับซิตี้แบงก์ ในช่วงเดือน มิ.ย.62 เพื่อให้บริษัทเป็นที่รู้จักแก่นักลงทุนต่างประเทศมากขึ้น และน่าจะเป็นโอกาสให้นักลงทุนดังกล่าวเข้ามาถือหุ้นในบริษัทด้วย
“ในไตรมาส 2/62 จะต้องดีกว่าไตรมาส 1/62 จากไม่มีค่าใช้จ่ายปรับปรุงบัญชี และจำนวนนักเรียนก็เพิ่มขึ้น ซึ่งในไตรมาส 1/62 เพิ่มขึ้นมาจำนวน 40 กว่าคน มองว่าในไตรมาสถัด ๆ ไปก็น่าจะเพิ่มขึ้นต่อเนื่อง เป็นไปตามเป้าหมายที่วางไว้ที่ 200-250 คน”นายยิว ฮอค โคว กล่าว
 